Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 106 став 2 и став 3 од Законот за општата управна постапка (“Службен весник на Република Македонија“ бр.124/2015), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од од К.Ч. од Радовиш, поднесена против СОУ Коста Сусинов Радовиш, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на 21.06.2022 година, го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од К.Ч. од Радовиш, поднесена против СОУ Коста Сусинов Радовиш, заведена во архивата на Агенцијата под бр.08-176 од 16.06.2022 година по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

Како што се наведува во Жалбата, К.Ч. од Радовиш, на 27.05.2022 година, преку електронска пошта поднел Барање за пристап до информации од јавен карактер до СОУ Коста Сусинов Радовиш, со кое побарал по е-маил да му се достави фотокопија или електронски запис од следната информација:

„1. Да ми го доставите скенирано Барањето за трансформација на работен однос за лицето Петре Апостолов кое, училиштето до доставило до комисијата за трансформација на работен однос (комисијата за трансформација) при Општина Радовиш.

2. Да ми ја доставите скенирано Изјавата од директорот на училиштето дека работното место за кое се бара трансформација е ослободено по основ на пензионирање, отказ, смрт или други основи и се обезбедени финансиски средства,

3. Да ми ја доставите скенирано Изјавата од директорот на училиштето дека има трајна потреба од наставникот и нема да предизвика технолошки вишок,

4. Да ми ја доставите скенирано Анализата на работните места на ниво на училиште,

5. Писмено да ми дадете информација со какво образование кога и каде се има стекнато лицето Апостолов Петре и дали истото одговара со нормативот.“

Имателот на информации постапувајќи по наведеното Барање до Барателот доставил Известување бр.04-575/2 од 15.06.2022 година, каде е наведено дека: “...Под точките 1, 2, 3 и 4 од барањето ...ве известуваме дека истите нема да ви бидат доставени од причини што истите содржат лични податоци .... Под точката 5 од барањето ...ве известуваме дека нема да ви доставиме одговор од истите причини погоре наведени...“.

Незадоволен од добиеното Известување бр.04-575/2 од 15.06.2022 година, на СОУ Коста Сусинов Радовиш, Барателот на информации на 16.06.2022 година до Агенцијата поднесе Жалба, заведена во Агенцијата под бр.08-176.

Агенција, преку е-маил заведен под бр.08-176 од 16.06.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 17.06.2022 година Имателот на информации до Агенцијата достави Одговор на жалба бр.03-650/3 од 17.06.2022 година каде е наведено: “..Во прилог на одговорот на жалба ви ја доставуваме целокупната документација која се бара од страна на барателот Кирил Чапов..“.

Агенција, преку е-маил заведен под бр.08-176 од 20.06.2022 година, до Барателот го препрати Одговорот на барањето на СОУ Коста Сусинов Радовиш.

На 21.06.2022 година Барателот на информации до Агенцијата достави е-маил заведен во Агенцијата под бр.08-176, во кој наведува дека: „...Задоволен сум од доставениот одговор...“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Директор,**

 **Пламенка Бојчева**